Naiste suguelundite moonutamine

**Naiste suguelundite moonutamine** (naiste ümberlõikamine, ing k *Female Genital Mutilation, FGM*) on tavaliselt 4–10-aastaste tüdrukute väliste suguelundite kultuurilistel või muudel mittemeditsiiniliste põhjustel moonutamine ja kahjustamine. Seda võidakse õigustada traditsioonide ja kultuuriliste põhjendustega, kuid ennekõike kontrollitakse sel moel naiste seksuaalsust. Tütarlaste sel moel sandistamine rikub nende inimõigusi ja tervist. Eestis karistatakse tütarlapse suguelundite sandistava moonutamise või tema sellesse sundimise eest kuni viieaastase vangistusega.

### Levik

Kombe jätkumine võib olla kooslus kultuurilistest ja sotsiaalsetest põhjustest: sotsiaalne surve, kaasatus, tõekspidamine religioossest toetusest, ilu ja puhtuse ettekujutus. Komme on tänapäeval levinud ennekõike Aafrikas, kuid esineb ka mujal: Aasias, Lähis-Idas, Araabias, aga ka Euroopas on 600 000 naist langenud selle ohvriks ja 13 Euroopa riigis on 180 000 tütarlast FGM-i ohus. Keenias on moonutatud suguelunditega naisi 27% naistest, Sudaanis langeb selle ohvriks kuni 90% tütarlastest. See on mitmel pool keelatud ja sandistamist esineb alates 2000. aastatest vähem. Siiski on sel moel vigastatud üle 200 miljoni tüdruku ja aastaks 2030 võib teist sama palju sandistatud saada.

### Tüübid

Naissuguelundite sandistamist saab jagada neljaks tüübiks, kuni 85% ümberlõikamistest kuulub esimese kahe kategooria alla:

I: kliitordektoomia – kliitori ots eemaldatakse osaliselt või täielikult

II: väljalõikamine – kliitori ots ja väiksed häbememokad eemaldatakse osaliselt või täielikult

III: täielik ümberlõikamine (raskekujuline, vaaraolõige), kus välised suguelundid eemaldatakse osaliselt või täielikult. Häbememokad õmmeldakse kokku, jättes väike ava uriini ja menstruaalvere väljutamiseks

IV: klassifitseerimata tüüp, näiteks kliitori või häbememokkade läbitorkamine, augustamine, lõikamine, venitamine, söövitamine kudede põletamisega, tupeava kraapimine (*angurya*-lõige), tupe lõikamine (*gishiri*-lõige), verejooksu tekitamise eesmärgil söövitavate ainete sisestamine, taimede panemine tuppe selle vähendamiseks või kitsendamiseks ja muud sarnased protseduurid.

### Ajalugu
Moonutamine sai alguse enne kristluse ja islami laialdast levikut. Varaseimad teated naiste suguelundite moonutamisest pärinevad Egiptusest ja Kreekast 2.–3. sajandist eKr, aga ka Vana-Roomast, samuti kasutati seda Euroopas ja Ameerika Ühendriikides 19. sajandil näiteks nümfomaania ravimiseks.

### Mõju

Tervisemõjud on valu, veritsus, šokk, teetanus, kudede ja elundite traumad, sageli uriinipeetus, infektsioon, sepsis, HIV, luumurrud, aneemia, haavade aeglane paranemine, menstruaalprobleemid, häbeme tsüstid ja abstsessid, valulik vahekord ja surm. Rasedal võib kaasneda hilinenud sünnitamine, sünnitamisel rebendid ja haavainfektsioonid, krambid, verejooks, sünnituseelse jälgimise raskused, ebavajalikud keisrilõiked, kateetri panemise raskused. Kaasnevad ka paljud psühholoogilised probleemid, emotsionaalsed raskused ja sotsiaalsed mõjud.
Fail:Campaign road sign against female genital mutilation (cropped) 2.jpg|Naiste suguelunite moonutamise vastase kampaania reklaam
Fail:Isaac Baker Brown.jpg|Inglise 19. sajandi günekoloog (Londoni Meditsiiniseltsi president ja Püha Mary haigla kaasasutaja) Isaac Baker Brown eemaldas naistelt sageli kliitori, kuna ta uskus, et masturbeerimine ehk kliitori "ebaloomulik ärritamine" põhjustab hüsteeriat, selgrooärritust, atakke, idiootsust, maaniaid ja surma
Fail:SAY NO TO FEMALE GENITAL MUTILATION (6914226452).jpg|Naiste suguelundite moonutamise vastane tänavakunst Sydneys
Fail:Stone tools from Australia used for circumcision and clitoridectomy.jpg|Kivinoad Austraaliast: vasemal poiste ümberlõikamise nuga, keskel tütarlaste ümberlõikamise nuga, paremal noa tupp
Fail:Knives used for FGM.jpg|FGM-iks kasutatud noad
Fail:Infibulated vulva after partial incision.jpg|FGM-i 8-aastaselt läbinu 21-aastase etioopialase vulva pärast tsüsti osalist lahtilõikamist ja kivi eemaldamist
Fail:My Sis Will Be Safe - Nederland - Nederlandstalig.webm|Naiste suguelundite moonutamise vastane meeleavaldus Hollandis 2019. aastal


## Vaata ka

* ümberlõikamine
* labiaplastika
* naiste õigused

## Viited